## L’Institut Valencià de Cultura obri un ‘refugi climàtic cultural’ en l’Auditori de Castelló

*** La sala Magic Box ha sigut condicionada amb zones de descans, treball o lectura amb connexió wifi i totalment climatitzada
* El primer refugi climàtic cultural de Castelló estarà obert de l’1 de juliol al 14 d’agost, en horari de 09:00 a 14:00 hores**

La Conselleria d’Educació, Cultura, Universitats i Ocupació, a través de l’Institut Valencià de Cultura, posa en marxa un ‘refugi climàtic cultural’ en l’Auditori de Castelló. El nou servici és un espai accessible per a la ciutadania que proporciona refugi climàtic per a combatre les altes temperatures de l’estiu.

La iniciativa, que estarà en funcionament de l’1 de juliol al 14 d’agost, de dilluns a divendres de 09:00 a 14:00 hores, transforma la sala Magic Box de l’Auditori en un espai amb zones de descans, treball o lectura. La sala, que està totalment climatitzada, s’ha condicionat amb mobiliari, decoració i vegetació, elements que creen un ambient agradable que convida a la relaxació. A més, la sala Magic Box disposarà de llibres i servicis com wifi accessible, carregador de mòbil o aigua.

La delegada territorial de l’Institut Valencià de Cultura a Castelló, Núria Felip, ha destacat que “obrim el primer refugi climàtic cultural de la ciutat de Castelló de la Plana en l’Auditori. Amb este nou servici continuem complint el nostre objectiu d’obrir els edificis culturals de l’IVC a tota la ciutadania”.

Felip ha detallat que amb esta proposta “aconseguim diversos objectius: en primer lloc, proporcionar un nou servici a Castelló de la Plana, obrir l’Auditori a la ciutadania i, el més important, oferir un espai com a refugi tèrmic durant les onades de calor de l’estiu”.

Els refugis climàtics culturals són una iniciativa posada en marxa en diverses ciutats espanyoles i centres com el Cercle de Belles Arts de Madrid l’any 2024. Ara, arriba per primera vegada a la capital de la Plana amb el nou espai condicionat en l’Auditori de Castelló i l’accés del qual és totalment lliure.

Fecha: 30/06/2025